Viron ja Suomen pääministerit Taavi Rõivas ja Alexander Stubb saapuivat EU-huippukokoukseen alkuillasta torstaina.

Viron ja Suomen pääministerit Taavi Rõivas ja Alexander Stubb saapuivat EU-huippukokoukseen alkuillasta torstaina. Yle

Yle Uutisten Suomen ja Viron hallituslähteistä saamien tietojen mukaan Suomi ja Viro ovat edenneet keskusteluissaan nesteytetyn maakaasun terminaalin ja kaasunsiirtoputken rakentamisesta. Suomen pääministeri Alexander Stubb (kok.) ja virolaiskollegansa Taavi Rõivas ovat keskustelleet asiasta illalla. Neuvotteluja jatketaan marraskuussa. Hankkeesta ei ole vielä sovittu, vaan neuvottelua käydään virkamiesten kirjoittaman luonnoksen pohjalta.

Yle Uutisten tietojen mukaan Suomi ja Viro yrittävät saada käyntiin kaasuputken rakentamisen maiden välille. Putken kautta Suomi yhdistyisi Viron ja Baltian kaasuverkkoon, ja sitä kautta eurooppalaiseen kaasuverkkoon.

Putken rakentamiseen olisi saatavissa EU:n tukea. Putkihanke yritetään saada osaksi EU:n investointipakettia, jota pian työnsä aloittava Junckerin komissio valmistelee.

Viron mukaan maat ovat päätymässä siihen, että LNG-terminaali rakennetaan Suomeen.

Suomalaislähteiden mukaan terminaalin rakentamisesta on päätettävä, jotta kaasuputkihanke saadaan liikkeelle. Ratkaisu on kuitenkin viikkojen päässä.

Suomen ja Viron keskustelu on ollut pitkään jumissa, koska molemmat maat haluavat nesteytetyn maakaasun terminaalin. Rakentamiseen on luvassa tukea EU:lta. Komissio on jättänyt Suomen ja Viron ratkaistavaksi, millaiset terminaalit maat rakentavat.